b"\n_START_ARTICLE_\nSymbolske Globus\n_START_PARAGRAPH_\nDen Symbolske Globus blev opf\xc3\xb8rt i forbindelse med FNs Verdenstopm\xc3\xb8de om social udvikling i marts 1995. Det var en globestruktur midt i K\xc3\xb8benhavn p\xc3\xa5 15 meter i diameter, der blev bygget af de delegerede, der kom fra alle egne af verden. Det er formentlig f\xc3\xb8rste gang, at mennesker fra alle verdens nationer arbejdede sammen om at opf\xc3\xb8re en b\xc3\xa6rende struktur._NEWLINE_Ideen kom fra Erik Reitzel og blev finansieret af Kulturministeriet._NEWLINE_Ordet symbol stammer fra det oldgr\xc3\xa6ske symbolon: tegn eller pant. N\xc3\xa5r venner i det antikke Gr\xc3\xa6kenland skiltes, br\xc3\xb8d v\xc3\xa6rten stykker (symbolon) af fx en krukke og gav det til vennerne. N\xc3\xa5r de kom tilbage, var beviset p\xc3\xa5 venskabet, at de medbragte deres symbolon._NEWLINE_Denne ide om g\xc3\xa6stevenskab blev genoptaget under FN-Verdenstopm\xc3\xb8det i 1995, idet hver delegeret medbragte deres symbolon i form af en lille konstruktionsdel. Den byggede de s\xc3\xa5 den Symbolske Globus af. Ved sin fysiske v\xc3\xa6kst skulle strukturen ogs\xc3\xa5 symbolisere topm\xc3\xb8dets tre hovedemner: solidaritet, mindre fattigdom og produktivt arbejde._NEWLINE_Da FN's logo best\xc3\xa5r af en globus, var det naturligt at benytte en globus som den b\xc3\xa6rende struktur. For at det kunne lykkes, var det n\xc3\xb8dvendigt at formgive et helt nyt byggesystem af sm\xc3\xa5 delelementer, som hver var et symbolon, som kunne h\xc3\xa5ndteres af 10.000 delegerede._NEWLINE_Ved formgivningen kom Erik Reitzels erfaring med konstruktiv minimalisme til stor nytte, og den Symbolske Globus er derfor i familie med andre af hans minimalkonstruktioner og is\xc3\xa6r elevatort\xc3\xa5rnet i la Grande Arche._NEWLINE_St\xc3\xb8rstedelen af den Symbolske Globus er udf\xc3\xb8rt af en speciel h\xc3\xa5rd aluminium, og Emil Nielsens smedev\xc3\xa6rksted har bist\xc3\xa5et med den praktiske udf\xc3\xb8relse._NEWLINE_Siden november 1995 har den Symbolske Globus st\xc3\xa5et foran UNESCOs hovedkvarter i Paris; efter \xc3\xb8nske fra UNESCO. Den er en gave fra den danske stat"